ÚRAD VLÁDY SLOVENSKEJ REPUBLIKY
                 Sekcia vládnej legislatívy

                                                                                                    Na rokovanie vlády SR
                                                                                                    dňa  23. apríla 2003
                                                                                                    K materiálu č. 2849/2003
                                                                                                    K bodu č. 31

S T A N O V I S K O
k novému zneniu návrhu na uzavretie Dohody o výsadách a imunitách  Medzinárodného trestného súdu (New York, 9.9.2002)

I.

     Návrh na uzavretie Dohody o výsadách a imunitách Medzinárodného trestného súdu  predložil na rokovanie vlády Slovenskej republiky minister zahraničných vecí Slovenskej republiky Eduard Kukan v novom znení. 

II.

     Účelom predkladaného návrhu je ustanovenie právnej spôsobilosti Medzinárodného trestného súdu na území zmluvných strán a ustanovenie výsad a imunít pre súd, jeho funkcionárov a  ďaľšie osoby zúčastňujúce sa konania pred súdom.

III.

     Dohoda je multilaterálnou medzinárodnou zmluvou prezidentskej povahy, medzinárodnou zmluvou, ktorá priamo zakladá práva alebo povinnosti fyzických osôb alebo právnických osôb a podľa čl. 7 ods. 4 ústavy sa pred jej ratifikáciou vyžaduje súhlas NR SR. Na jej vykonanie nie je potrebný zákon a podľa čl. 7 ods. 5 ústavy má prednosť pred zákonmi.

     Legislatívna rada vlády Slovenskej republiky predložený návrh prerokovala na svojom zasadaní dňa 25. marca 2003 a odporučila ho vláde s pripomienkami  schváliť.

IV.

     Sekcia vládnej legislatívy Úradu vlády Slovenskej republiky skonštatovala, že  pripomienky legislatívnej rady boli do materiálu zapracované a odporúča vláde Slovenskej republiky návrh na uzavretie Dohody o výsadách a imunitách Medzinárodného trestného súdu   v predloženom znení schváliť.

V Bratislave 17. apríla 2003
Vypracoval: Pavel Kanka

                                                                                     Štefan  G r m a n
                                                                                      generálny riaditeľ
                                                                                sekcie vládnej legislatívy